**Eiendomsprisen 2023**

På vegne av juryen som har bestått av Egil Herman Sjursen, Harald Schjelderup, Hans Martin Moxnes og Cecilie Andersson vil jeg herved lese opp begrunnelsen for årets vinner.

Det ferdigstilles mye ambisiøst innen næringsbygg i Bergensområdet for tiden og spennet i typer bygg er stort. Det ser man jo tydelig fra de siste års vinnere. Prosjekter som flyplassen på Flesland, Grand konferanse- og selskapslokaler eller kontorbygget Skipet kan ikke direkte sammenlignes, men for oss er fellesnevneren ambisjonsnivået.

Uten å forringe noen av konkurrentene fra årets juryering er vi i år er glade for å kunne hedre **Åsaheimen behandlingssenter** somble innflyttet bare et par uker før vi var på befaring. Her har Bergen fått et sykehjem i verdensklasse, med tanke på brukervennlighet, materialvalg, energiløsninger og plassering.

Det er et prosjekt som har en innebygget romlig fleksibilitet, som de første fire årene skal fungere som et korttidshjem for pasienter som skal utredes for videre behandling og siden gå over til å bli et ordinært sykehjem med langtidsplasser.

Beboerne kom flyttende fra Midbygda sjukeheim like ved- som nå skal pusses opp, og de to hjemmene skal bygges sammen med en felles underjordisk korridor og få felles resepsjon og parkering på sikt. Slik skapes gode synergieffekter og man får mer for mindre.

Bygget ligger høyt og fritt med god utsikt i alle retninger, men sitter samtidig fint i terrenget og de ulike avdelingene har alle god tilknytning til uterommene, med balkonger, hager og takterrasser. Plasseringen er også nær sentrale knutepunkt, noe som er viktig for tilgjengelighet og beboere som trenger å være en del av hverdagen til sine pårørende.

Når vi trekker frem dette bygget er det også fordi det fremstår med veldig gode materialkvaliteter og generøse romlige løsninger. Alle pasienter får enkeltrom med tilhørende bad i behagelige, rolige fargepaletter og gode naturmaterialer. Rommene har ekstra takhøyde og vindu fra gulv til tak, noe som gir gode lysinnslipp og fin utsikt også når man må ligge i sengen hele dagen. Bygget er også nytenkende når det gjelder de ansattes arbeidsforhold med skinner i taket a’la zipline, som gjør at tunge pasienter kan fly fra sengen til badet, og det er det første sykehjemmet med et nytt digitalt system som gir bedre pasientoppfølging og en ny standard for pasientsikkerhet, men alt dette er pakket inn i et bygg som ikke oser av institusjon. Lange korridorer er skiftet ut med fine vandringer gjennom bygget, fra de sentrale fellesrommene man finner i forbindelse med de åpne trappeløpene og i rundvandringene man kan ta inne på avdelingene. Alltid med en mulighet for å komme ut enten på en balkong eller i en tilhørende hage.

Dette er altså 10200 kvadratmeter gjennomtenkt og omtenksomt bygg, breeam-Excellent sertifisert med jordvarme og solceller på taket og massivtre i veggene.

En verdig vinner som har klart å skape et sykehjem med fokus på verdighet.

Gratulerer med eiendomsprisen 2023 til Bergen kommune og alle de involverte i prosjektet.